CELEX: C2004/168/08
Language: el
Date: 2004-06-26 00:00:00
Title: Υπόθεση C-205/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 7 Μαΐου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/4
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 7 Μαΐου 2004
   (Υπόθεση C-205/04)
   (2004/C 168/08)
   Η Επιτροπή των Ευρωπαϊκών Κοινοτήτων, εκπροσωπούμενη από τον G. Rozet, με τόπο επιδόσεων στο Λουξεμβούργο, άσκησε στις 7 Μαΐου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, παραλείποντας να θεσπίσει νομικές διατάξεις που να προβλέπουν ρητώς την αναγνώριση, από οικονομικής απόψεως, των υπηρεσιών που παρασχέθηκαν στο παρελθόν στη δημόσια διοίκηση άλλου κράτους μέλους από την ισπανική δημόσια διοίκηση, παρέβη τις υποχρεώσεις που υπέχει από το άρθρο 39 της συνθήκης ΕΚ και το άρθρο 7 του κανονισμού (ΕΟΚ) αριθ. 1612/68 του Συμβουλίου (1), της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας,
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα:
   Κατά τη νομολογία του Δικαστηρίου, το άρθρο 39 ΕΚ και το άρθρο 7 του κανονισμού (ΕΟΚ) αριθ. 1612/68 της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας, υποχρεώνουν τα κράτη μέλη να λαμβάνουν υπόψη την προϋπηρεσία και την επαγγελματική πείρα που αποκτήθηκαν από τους πολίτες της Κοινότητας στη δημόσια διοίκηση άλλου κράτους μέλους κατά την πρόσβαση, κατάταξη και την αναγνώριση της αρχαιότητάς τους στη δημόσια διοίκηση. Στην ισπανική έννομη τάξη δεν υπάρχει σήμερα καμία διάταξη που να εγγυάται, με την αναγκαία ασφάλεια δικαίου, την αναγνώριση, από οικονομικής απόψεως, της προϋπηρεσίας στη δημόσια διοίκηση άλλου κράτους μέλους.
   
      (1)  ΕΕ ειδ. έκδ. 05/001, σ. 33.